
			”Gaffelbiter biter ikke” er bare en av flere særmeldinger som ble sendt på radio fra London til motstandsgrupper som var i fjellet. Når særmeldingen hørtes på radio, var dette en beskjed til motstandsgruppen i Sirdal om at de kunne vente flydropp med proviant og våpen fra England samme natt.

		




		

Forfatterens forord

			Helt fra jeg var liten, har jeg hørt bruddstykker om far og hans kamerater på flukt fra nazistene under krigen. Når vi var på besøk hos slekt i Sirdal og de om kvelden begynte å snakke om krigen, krøp jeg sammen, gjorde meg liten og lyttet. Det var spennende.

			Det samme gjelder mine barn. De overnattet hos farmor og farfar. Om kveldene måtte farfar fortelle om krigen. Det ble sene kvelder for Morten og Ståle, som lyttet i spenning i stedet for å sove.

			Tanken på at dette skulle bli bok, er ikke så gammel. Et par år. Min sønn Ståle kjøpte kart og reiste til farfar for å få ham til å merke av fluktruten på kartet. Så kom idéen om bok. 

			Det denne boken skildrer, er en del av vår historie. Ikke bare familiens, men Norges historie. Under krigen var det mange som måtte gå i dekning. Mange ble angitt av norske nazister.

			Far og kameratene var blant de heldige. De som overlevde. De som slapp tortur og konsentrasjonsleirer. Sånn sett kan historien i denne boken virke som rene søndagsutflukten. Men etter at jeg selv har hatt gutter i den alderen som min far var under krigen, så vet jeg at bekymringer er noe som forfølger de fleste.

			Tanken på ikke å vite hvor sønnen var under krigen, måtte være utrolig vond. «Lever han? Hvem er han sammen med? Hvordan har han det?»

			Likeså å være en ungdom som visste at faren var tatt som gissel av tyskerne. Tankene. Den vonde samvittigheten.

			Samtidig, under flukten, å risikere å bli oppdaget. Angiveri. Aldri slappe av. Skaffe seg mat. Alltid sulten. «Skal vi spise i morgen?» Kulden. Våte klær. Alltid fryse. «Hvor skal vi sove i natt?» 

			Jeg-personen i fortellingen er min far, Kåre Rostøl. Det er sånn han har fortalt det til meg.

			Med «Gaffelbiter biter ikke» er historien skrevet. Over seksti år etter at det skjedde.

			 

			

		

Forord av Kåre Rostøl

			Boka «Gaffelbiter biter ikke» er et forsøk på å skildre livet mitt under den mest spennende tiden min av krigen. Flere av mine kamerater sa ja til å bli med på illegalt arbeid. Vi ville gjøre det vi kunne for at Norge skulle bli fritt fortest mulig. Samtidig var det viktig å sette «kjepper i hjulene» for tyskerne.

			Det var forbundet med stor fare å være med på illegalt arbeid. Mange av mine kamerater ble tatt av nazister og torturert på de grusomste måter.

			Jeg og de av mine kamerater som er nevnt i boken, slapp tortur og fengsel. Dette takket være gode nordmenn som hjalp oss når vi trengte det som mest.

			«Gaffelbiter biter ikke» er min historie, slik jeg har fortalt den til barn og barnebarn når de har bedt meg fortelle om krigen. Jeg har prøvd å framstille den på en nøktern og sannferdig måte. Det føler jeg at forfatteren også har klart.

			 

			

		

Illegale aviser

			Harry lå ikke langt bak. Jeg kunne høre lyden av både ham og sykkelen. Harry som bannet i motbakkene, og sykkelkjedet som knirket av mangel på smurning. Vi nærmet oss Bryne. Etter å ha levert «Stritt Folk» i postkasser og bislag både på Ganddal og Klepp, hadde vi noen få aviser igjen som skulle leveres på Bryne. 

			Været var høstkaldt. Det var en klar kveld. En tirsdag. Jeg hadde vært her noen ganger før i samme ærend. Som regel var jeg alene. Det var første gang Harry var med.

			«Har du det travelt?» Det var Harry som tydelig merket tempoet.

			«Greit å få det gjort.» Følelsen av å ha levert den siste avisen om kvelden var en fin følelse. Kunne slappe mer av på hjemturen.

			Det var to arbeidskamerater på sykkelfabrikken som hadde spurt om jeg kunne tenke meg å gjøre en innsats, sykle rundt med aviser. Spre de sanne nyhetene som ble fanget opp av ulovlige radioer og skrevet ned for deretter å bli stensilert opp i flere hundre eksemplarer og distribuert i distriktet. 

			«Fire aviser igjen, så snur vi nesen hjemover.»

			Avisene lå sammenrullet på innerlommen. Det var ikke mange sidene i avisen, men det var viktig å få formidlet opplysningene. 

			Syklene trillet fortere nå. Det gikk raskt nedover. Harry lå på hjul! Rundt svingen, så var det opp mot Bryne.

			Så var det som om det braket løs. Det var jo mørkt, men med ett ble alt mørkere. Det hørtes skriking og roping. 

			«Hva er det?»

			«Hør!»

			Det var tydelig at her var det tyskere, og de var ikke langt fra oss, 40–50 meter! Skudd hørtes, flere skudd.

			Vi stoppet opp ved siden av hverandre, prøvde å se hva som foregikk, men alt var kaos der framme.

			«Snu!»

			«Trø på!»

			Syklene fikk fart på seg. Vi tråkket det vi kunne. Opp bakken mot Kåsen. Oppe på toppen stoppet vi. Andpustne.

			«Hva var det som skjedde? De skjøt jo!»

			«Har ikke peiling. Kom, vi fortsetter hjemover.»

			Ikke et lys var å se på Jæren. Helt mørkt. 

			«Hva gjør vi med avisene?»

			«Vi får levere dem på vei hjemover!»

			To aviser ble levert på Klepp. En i en postkasse og en i et par med støvler som stod ute i bislaget. Deretter fortsatte vi mot Skjæveland.

			«Er det tyskere på broen?»

			«Tror ikke det, vi får finne det ut.» Vi nærmet oss broen sakte, kunne ikke se særlig godt i mørket, men det virket rolig.

			Over broen og så til Ganddal. Innom to bislag med de siste avisene og så mot Sandnes.

			Vi kom til Gjestalveien. Der gikk vi av syklene og leide dem oppover mot sykkelfabrikken.

			Mens vi gikk og snakket og lurte på hva som hadde skjedd på Bryne, kom det plutselig tre mann mot oss. Han forreste stoppet oss. De andre to gikk litt ut til hver sin side.

			«Ute så sent?» Han snakket norsk, men det var ikke vanskelig å se at de andre to var tyskere.

			Vi svarte ikke.

			«Legitimasjon!»

			Heldigvis var avisene levert.

			Fra innerlommen hentet jeg passet og rakte det til nazisten. Han var av den sleipe typen. Det lå tykt utenpå hvem han holdt med. Han hadde store poser under de stikkende øynene og bare en liten klump til hake, en klump som forsvant i fettfoldene når han snakket.

			Han så på passet, deretter på meg. Det samme med Harry. «Ute så sent?»

			«Ja!» 

			De forsvant. 

			«Jævla nazisvin!»

			«Hysj! Ikke så høyt!» Jeg var redd de skulle høre Harry. Harry kunne lett bli sint. Når han ble sint, mistet han mye av dømmekraften. «Ja, ja, rolig nå! Jeg er enig, men hold nå kjeft til de er forsvunnet!» Jeg måtte forsøke å roe Harry, og jeg var sikker på at de hadde hørt utbruddet hans.

			De kan ikke ha gjort det, for de kom ikke tilbake.

			Vi ble stående og snakke litt utenfor gårdsrommet i Stangelandsbakken hvor jeg bodde, men etter hvert ble det kaldt.

			«Ja vel, vi snakkes i morgen på fabrikken.»

			«Ja, god natt!»

			«God natt!»

			Harry fortsatte hjem til Blåsenborg. Det var 1941, om høsten.

			 

			

		

Illegalt arbeid – igjen

			Jeg fortsatte med å levere «Stritt Folk» helt til gruppa vår ble sprengt sommeren 1942. Da ble det en pause i det illegale arbeidet mitt. Jeg hadde nettopp fylt 21 år og arbeidet på sykkelfabrikken, noe de fleste av kameratene mine gjorde. Øglænd var en god arbeidsplass. Det var ofte her det ble vervet folk til å bli med i kampen mot tyskerne. 

			Ute i den store verden raste krigen for fullt. Etter at de allierte hadde vært på defensiven på alle fronter, så det ut som den tyske krigslykken var i ferd med å snu. Våren 1942 hadde slaget ved Midway bremset japanernes frammarsj i det sentrale Stillehavsområdet. Sent på høsten i 1942 begynte slaget ved El Alamein i Nord-Afrika. Det var begynnelsen på slutten for aksemaktene i Afrika. Montgomery mot Rommel. Dette felttoget varte til mai 1943.

			I begynnelsen av februar 1943 kapitulerte tyskerne ved Stalingrad. Det var til den tid det største nederlaget en tysk armé noensinne hadde lidd. Russernes motoffensiv startet umiddelbart, og i Europa kapitulerte Italia sommeren 1943.

			Alt dette fikk vi greie på fra sendingene fra BBC. Helt klart, dette var gode nyheter. Nyheter som bidro til at kamplysten og motivasjonen for å bli med på illegalt arbeid igjen økte. 

			Så var det en kveld i slutten av 1943. Det var en vanlig, mørk kveld i oktober. Alle kvelder om høsten er mørke. Det var lørdagskveld, må ha vært den 29. 

			«Er Kåre inne?» 

			Jeg kjente igjen stemmen fra sykkelfabrikken. 

			Jeg gikk ut. Konrad Dahle og en som jeg ikke kjente, stod på trappa.

			«Hei! Kom inn!»

			«Nei takk, har du tid til å bli med en liten tur?»

			Det ante meg hva de ville. «Kommer, skal bare hente jakken.»

			Vi gikk ut på veien og spaserte rolig oppover mot Stangeland skole. Høstvinden gjorde kvelden ekstra kald. Spørsmålet fra Konrad kom ganske raskt.

			«Vi har behov for folk. Trenger en som vil være kurér.»

			«Kurér?»

			«Ja, levere brev og informasjon til bestemte adresser. Dessuten er du jo godt kjent i Sandnes. Møte sabotører som kommer til Sandnes med jernbanen og med båt, og sørge for at de kommer til avtalt sted.»

			Jeg sa ja. Dekknavnet mitt ble Kristen Knutsen. Pass ble ordnet raskt. De hadde gode folk til sånt. 

			Oppdragene fikk jeg beskjed om både skriftlig og muntlig. Av og til var det brev til meg i postkassen med angivelse av tid og sted for oppdraget. 

			Det første oppdraget mitt var å levere et brev til en adresse i Stavanger. Det var et vanlig brev, men uten adresse. Den kom på en egen lapp. Den måtte pugges. Deretter kastet jeg den.

			Brevet hadde jeg på innerlommen.

			På vei til togstasjonen kjente jeg at jeg var nervøs. 

			«Bare slapp av», sa jeg til meg selv, «ingen kontroller i kveld.»

			Det var ikke så mange passasjerer som skulle mot Stavanger. Et forelsket par, en eldre dame og to kjenninger fra sykkelfabrikken.

			«Hei, Kåre! Skal du til Stavanger?»

			Det var akkurat det jeg ikke ville. At noen kjente meg igjen nå, var ikke bra. 

			«Du skal vel inn til kjæresten din i Hillevåg?»

			Det hjalp meg. 

			«Ja, skal møte Ranveig i Stavanger.» Jeg fikk spille så godt jeg kunne. 

			Toget kom, og vi steg på. Det var da jeg oppdaget at de hadde en pakke med seg. En kartong med hyssing rundt. 

			«Ikke sitt med oss», hvisket den ene idet vi gikk på toget.

			Det var ikke vanskelig å forstå hvilket ærend de var i. 

			Jeg satt et stykke bak dem. Pakken de hadde med seg, plasserte de frakken over.

			Jo, brevet var der. Selv om jeg visste at brevet var der, måtte jeg av og til kjenne etter.

			Da vi kom til Hillevåg, fikk de to kjenningene mine det plutselig travelt. De tok pakken og forsvant ut. De så ikke på meg engang. Det virket ikke som det var planlagt at de skulle av her.

			Inn i den vogna jeg satt i, kom to mann i hirduniform. Jeg kjente at jeg kvapp til. Prøvde bare å se rett fram, avslappet. 

			Var det derfor de fikk det så travelt? Hvordan oppdaget de nazistene? Jeg konkluderte med at de må ha vært erfarne, disse to.

			Det var ikke lenge før toget var i Stavanger. Nå var det å finne fram til adressen og få levert brevet. Stavanger var for meg helt ukjent. Det var ytterst sjelden, for ikke å si aldri at jeg var på disse traktene. 

			Turen gikk opp mot Løkkeveien og innover Bjergsted, for så å dreie oppover igjen, til venstre.

			Det var mørkt, ikke noe gatelys. Vet ikke hvor lang tid jeg brukte på å finne riktig adresse. Hadde ikke noe valg, den måtte finnes. Omsider og etter mye fram og tilbake i gatene fant jeg fram.

			Jeg gikk opp trappen og banket på. Det var et flott hus. Et staselig hus, heter det. Lyttet. Jo, der kom det folk. 

			«God kveld», så spurte jeg etter navnet jeg hadde pugget.

			Den lille jenten som åpnet døren, løp inn, ropte navnet idet hun løp. Straks etter kom en mann på min alder. Han bekreftet navnet. Raskt ble brevet overlevert, og jeg forsvant i mørket, lettet over at oppdraget var utført.

			Den 6. juni 1944 gikk de allierte styrkene i land i Frankrike. De første ryktene svirret. Det var ikke til å tro. Nå skulle tyskerne tas! Meldinger fra BBC ble formidlet. Vi snakket om det på sykkelfabrikken. Moralen var på topp. Det var å håpe at de klarte det. Samtidig gikk jo tankene til de tusenvis av allierte soldater som måtte ofre livet sitt for at vi skulle få friheten tilbake. Dessuten var meldingene om det som foregikk så lite detaljerte og så overfladiske at jeg følte det var en annen verden. 

			Det var en kveld i slutten av oktober 1944. Jeg hadde som oppgave å hente en person på «Gann». «Gann» var nattruten fra Sandnes til Bergen og retur. Styrmann Opsahl var «vår» mann. Han smuglet både gods og personer med nattruten. Gods var ofte sprengstoff og våpen som ble lagret på utvalgte steder i distriktet. Dette skulle brukes i sabotasjeaksjoner.

			Det var ikke så veldig mange sabotasjeaksjoner som ble godkjent og iverksatt. Grunnen til det var at de allierte var redde for at det skulle føre til full krig i Norge og at allierte styrker som var tenkt å benyttes i Europa, derfor måtte flyttes til Norge. Motstandsbevegelsen i Norge hadde et sterkt ønske om å ødelegge jernbanen, men dette ble avvist med den begrunnelse at det var bedre at de tyske styrkene ble flyttet til Europa hvor det «var lettere å ta dem», enn at de skulle bli i Norge. For med den «vanskelige» naturen Norge har, så hadde det blitt en vanskelig og ikke minst ressurskrevende operasjon å sette i gang krig her. 

			Under Ardennerslaget i slutten av 1944 ble derimot forbudet mot å sabotere jernbanen opphevet. Dette for å hindre tyske forsterkninger som sårt trengtes til fronten. Etter at dette forbudet ble opphevet, satte motstandsfolk, særlig på Østlandet, i gang med sabotasjeaksjoner mot jernbanen. Dette førte til at overføringen av soldater fra Norge til Europa ble bare en fjerdedel i forhold til det den var før aksjonene trådte i kraft.

			Jeg skulle ta kontakt med styrmann Opsahl. Han skulle vise meg til lugaren hvor denne personen var.

			Men først møtte jeg Helge Hansen på Trones. Helge hadde vært i Sverige og hadde lært seg sabotasjeteknikk og våpenbruk. Han skulle, sammen med Einar Andreassen som jo hadde startet motstandsavisen «Stritt folk», overta og lede sabotasjegruppen i distriktet.

			Vi gikk Tronesveien nedover mot Roald Amundsensgate, og dreide så sørover nevnte gate til vi stakk opp Ullandhauggaten. Det var tydelig at Helge hadde vært her før.

			«Jeg venter her, i hekken.» 

			En stor hekk gav godt skjul, og jeg fortsatte videre mot kaien.

			 Der lå «Gann». Selv om jeg var nervøs, husker jeg at hun var flott der hun lå. Landgangen var nede. Raskt gikk jeg om bord. 

			«Denne veien!» Styrmann Opsahl ventet meg.

			Nede i en av lugarene satt mannen som skulle møte Helge Hansen. Jeg kjente ham ikke.

			«Du ser jeg har litt å bære på. Tar du disse veskene, så tar jeg resten.»

			De var tunge, veskene. Båten ble trang da jeg fikk en veske i hver hand. Jeg var nok litt uvøren.

			«Du må være litt forsiktig. Ikke dunke dem for mye. Innholdet kan knuse.»

			Jeg forstod hva han mente. 

			Vi gikk ned landgangen og ut på kaien, nikket til styrmann Opsahl og spaserte søkklastet med noe jeg ikke ante hva var, men lett kunne gjette meg til, oppover mot Helge.

			Ut av hekken kom Helge, som takket for hjelpen. De kjente hverandre. Det kunne jeg se på ansiktsuttrykkene deres. 

			Sent i november 1944 begynte gruppen vår å rakne. En gruppe i Bergen ble sprengt, og flere sentrale ledere ble arrestert og torturert. Under de grusomme forhørene var det flere som sprakk, naturlig nok, og mange navn kom i hendene på nazistene. Dette førte til at tirsdag 12. desember satte tyskerne i gang razzia i Sandnes. Jakten på motstandsfolk ble intensivert.

			Før det, fredag 1. desember, ble gestapomannen Herbert Ernst Wilhelm Geike drept av sabotører i en hytte på Li i Sandnes, og onsdag 5. desember ble Stapo-betjent Leonard Wickstrøm skutt på åpen gate i Stavanger. Fengsling og tortur ble intensivert. Den 10. desember ble nattruteskipet «Gann» nektet å forlate Kopervik. Styrmann Opsahl ble arrestert og mishandlet. Det var tydelig at tyskerne var på offensiven.

